《黄龙洞奉怀庞振卿》
明代·祁衍曾

杪秋独行行，恣意历群岫。歘然山雨来，苍茫日将酉。

披蓑入洞中，龙眠知我否。澄潭深不流，飞瀑一何溜。

盘旋路百折，石壁净如剖。天华固朝露，西庵讵能久。

巍峨五贤祠，千载传不朽。继之有庞公，诛茆傍祠右。

忘年夙托交，赠我双琼玖。岂不惬素心，良晤却非偶。

悠悠宇宙间，嗟哉吾老友。

作者简介：广东东莞人，字羡仲。弘治十五年进士，授户部广西司主事，升员外郎中。性通脱，隐居罗浮。事母兄极孝友，后遭母丧，以毁卒。文誉颇盛，有《绿水园集》。